
На основу члана 138. став 1. Устава Републике Србије
 и члана 37. Закона о Заштитнику грађана
 након спроведеног испитног поступка оцене законитости и правилности рада Републичког геодетског завода, покренутог по притужби АА, Заштитник грађана је сачинио следећи

ИЗВЕШТАЈ О СЛУЧАЈУ са упућеном ПРЕПОРУКОМ
Дана 25. 3. 2024. године Заштитник грађана је примио притужбу АА која је исказала незадовољство поступањем односно непоступањем Републичког геодетског завода јер није одлучио по жалби у законом предвиђеном року.            Притужиља је истакла да управни поступак по њеном захтеву траје више од 10 година као и да је решење првостепеног органа трећи пут ожалбено. 
Оцењујући наводе из притужбе и приложену документацију, те чињеницу да је у конкретном случају реч о примени републичких закона, других прописа и општих аката, те повреди принципа добре управе, Заштитник грађана је дана 26. 3. 2024. године, донео закључак о покретању испитног поступка дел. број 7547 којим је од Републичког геодетског завода затражио обавештење о томе да ли је у међувремену одлучено о жалби притужиље. 
Поступајући по захтеву Заштитника грађана, Републички геодетски завод, Сектор за правне послове је актом …/2024, обавестио Заштитника грађана да у предмету бр. 952-…/2022 још увек није донета одлука по жалби, те да ће обавестити Заштитника грађана и подносиоца притужбе приликом доношења решења. 
Имајући у виду напред предочено чињенично стање, Заштитник грађана сматра да се приликом оцене законитости и правилности рада Републичког геодетског завода морају узети у обзир релевантне одредбе Закона о поступку уписа у катастар непокретности
 и водова као и Закона о општем управном поступку
 и Закона о државној управи
.

Имајући у виду да је утврдио пропусте у раду Републичког геодетског завода на штету остваривања права грађана, сагласно члану 37. став 3. Закона о Заштитнику грађана, ради отклањања уочених недостатака, као и у циљу унапређења рада органа управе и спречавања сличних пропуста у будућности, Заштитник грађана упућује следећу препоруку:

1. Потребно је да Републички геодетски завод, без одлагања, у складу са својим управноправним овлашћењима, сагласно одредбама члана 44. став 1. Закона о поступку уписа у катастар непокретности и водова одлучи о жалби притужиље (заведено у другостепеном органу под бр. 952-…/2022) и донесе на закону засновану одлуку.
Републички геодетски завод обавестиће Заштитника грађана, у року од 15 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено.

Уколико Републички геодетски завод у задатом року не достави Заштитнику грађана обавештење о предузетим мерама везано за упућену препоруку, Заштитник грађана ће о томе обавестити непосредно надређени орган, Народну скупштину, Владу и јавност.

Против заузетог става о основаности притужбе није допуштено правно средство јер Заштитник грађана не одлучује о правима и обавезама физичких и правних лица.

	    ЗАШТИТНИК ГРАЂАНА

	

	    мр Зоран Пашалић


Доставити:

- Републичком геодетском заводу, Булевар војводе Мишића 39, 11000 Београд

- притужиоцу 

- у спиисе предмета
� „Сл. гласник РС“, бр. 98/06


� „Сл. гласник РС“, бр. 105/2021


� Члан 43 и члан 44. Закона о поступку уписа у катастар непокретности и водова  („Сл. гласник РС“, бр. 41/2018, 95/2018, 31/2019 и 15/2020)


�  Члан 5, члан 7, члан 174.  Закона о општем управном поступку (Сл. гласник РС“, бр. 18/2016 и 95/2018 - аутентично тумачење)


� Члан 9. Закона о државној управи н („Сл. гласник РС“, бр. 79/2002, 101/2007, 95/2010, 99/2014, 47/2018 и 30/2018 – др. закон)

